แคว้นเฟซาน

ธงแคว้น

**แคว้นปกครองตนเองเฟซาน** เป็นรัฐบริวารของจักรวรรดิกาแล็กซี ตั้งอยู่ในระบบดาวเฟซานภายในระเบียงเฟซาน ซึ่งเป็นหนึ่งในสองช่องทางเดินเรือระหว่างสองมหาอำนาจ แม้จะเป็นรัฐบริวารของจักรวรรดิ แต่เฟซานก็วางตัวเป็นกลางทางการเมืองในสงครามระหว่างจักรวรรดิ-เสรีพันธมิตร การวางตัวเป็นกลางและทำเลที่ตั้ง ทำให้เฟซานได้รับผลประโยชน์ทางการค้ามหาศาล

เฟซานยอมรับไคเซอร์เป็นประมุขแห่งรัฐ ขณะเดียวกัน ไคเซอร์ก็ยินยอมให้เฟซานมีอำนาจปกครองตนเอง ผู้นำของเฟซานคือตำแหน่งเจ้าแคว้นที่เรียกว่า "ลันเดสแฮร์" ซึ่งเป็นผู้สำเร็จราชการแทนไคเซอร์และเป็นหัวหน้ารัฐบาล มาจากการเสนอชื่อโดยกรมการเมืองซึ่งอยู่ใต้อำนาของสังฆจักรเทรร่า เจ้าแคว้นคนที่ 4 ถูกลอบสังหารจากการไม่เชื่อฟังสังฆจักร

## ประวัติศาสตร์

### สถาปนา

เฟซานก่อตั้งในปีอวกาศที่ 682 โดยเลโอโปลด์ ลาพ พ่อค้าผู้มั่งคั่งจากดาวโลก (เทรร่า) และเป็นเจ้าแคว้น(ลันเดสแฮร์)คนแรกของเฟซาน ลาพได้ติดสินบนและล็อบบี้ผู้มีอำนาจในจักรวรรดิให้ยอมรับเฟซานในฐานะรัฐปกครองตนเอง ในที่สุด เขาประสบความสำเร็จในการเปลี่ยนเฟซานเป็นรัฐบริวารที่มีอิสรภาพที่สุดในจักรวรรดิ แม้ทางนิตินัย เฟซานอยู่ใต้พระราชอำนาจไคเซอร์ แต่ทางพฤตินัยเฟซานมีอิสรภาพโดยสมบูรณ์ เฟซานมีการสถาปนาความสัมพันธ์ทางทูตกับทั้งจักรวรรดิและเสรีพันธมิตร

เฟซานเป็นผู้ผูกขาดเส้นทางการค้าทั้งหมดระหว่างจักรวรรดิและเสรีพันธมิตรดาวเคราะห์ ในระยะเวลาอันรวดเร็ว จุลประเทศอย่างเฟซานกลายเป็นมหาอำนาจทางเศรษฐกิจ เฟซานถือครองพันธบัตรสงครามมากกว่าครึ่งของจักรวรรดิและเสรีพันธมิตร

### ถูกยึดครองโดยจักรวรรดิ

เฟซานถูกยึดครองโดยจักรวรรดิกาแล็กซีในเดือนธันวาคม ปีอวกาศที่ 798 โดยปฏิบัติการรักนาร็อกของจอมพลไรน์ฮาร์ด ฟอน โลเอินกรัมม์ กองเรือของพลเอกอาวุโสมิทเทอร์ไมเออร์ ทำปฏิบัติการสายฟ้าแลบบุกยึดดาวเคราะห์เฟซานและล้มล้างระบอบการปกครองเดิมของเฟซาน การยึดครองเฟซานเปิดทางให้จักรวรรดิมีเส้นทางใหม่ในการรุกรานเสรีพันธมิตร หลังสูญเสียปราการอีเซอร์โลนไปเมื่อสองปีก่อนหน้า

การยึดครองทำให้ชาวเฟซานจำนวนไม่พอใจ แต่พวกเขาก็ยอมรับการยึดครองโดยจักรวรรดิ แม้ว่าเฟซานถูกยึดครองโดยจักรวรรดิ แต่จักรวรรดิก็ยังไม่ปกครองเฟซานทางตรง เฟซานอยู่ภายใต้การปกครองของข้าหลวงต่างพระองค์ที่เป็นชาวเฟซาน ต่อมาเมื่อไรน์ฮาร์ดปราบดาภิเษกเป็นจักรพรรดิกาแล็กซี ก็ดำริแผนการย้ายดาวหลวงสู่เฟซาน โดยแต่งตั้งบรูโน ฟอน ซิลเบอร์แบร์ช เป็นผู้รับผิดชอบการก่อสร้างน็อยเออไรช์ชตัท

กรกฎาคม ปีอวกาศที่ 800 กองอำนวยการรักษาความมั่นคงภายในจักรวรรดิภายใต้คำสั่งของไฮดริช ลัง ทำการบุกจับกุม นิโคลัส โบลติก ข้าหลวงต่างพระองค์แห่งเฟซาน ในทำเนียบรัฐบาลเฟซาน จากนั้นในวันที่ 29 กรกฎาคม มีพระราชกฤษฎีกาย้ายดาวหลวงแห่งนวจักรวรรดิสู่ดาวเคราะห์เฟซาน ถือเป็นจุดสิ้นสุดอำนาจการปกครองตนเองของเฟซาน

## สถานะ

เนื่องจากเฟซานวางตัวเป็นกลางทางการเมือง เฟซานจึงไม่มีกองทัพเป็นของตนเอง ทั้งนี้ก็เนื่องจากเฟซานไม่มีภัยคุกคาม จากมุมมองของเฟซานแล้ว สิ่งที่รับประกันเอกราชของเฟซานได้ดีที่สุดคือการดำรงอยู่ของสองขั้วอำนาจ หากฝ่ายใดฝ่ายหนึ่งล้มลงแล้วล่ะก็เฟซานก็คงไม่พ้นเป็นรายต่อไป ทั้งจักรวรรดิและเสรีพันธมิตรต่างยึดถือหลักการไม่รุกรานเฟซาน เนื่องจากหากเฟซานไปเข้ากับฝ่ายตรงข้าม ดุลอำนาจที่หมิ่นเหม่มานานจะเปลี่ยนไปในทันที ทั้งนี้ เป็นที่เล่าขานกันว่าเฟซานคือผู้อยู่เบื้องหลังการปลงพระชนม์จักรพรรดิมันเฟร็ดที่ 2 ไคเซอร์องค์ที่ 27 ซึ่งปรารถนาสันติภาพกับเสรีพันธมิตร

แม้เฟซานไม่มีกองทัพของตนเอง แต่เฟซานก็มีกองเรือขนาดเล็กเพื่อรักษาความเรียบร้อยในระบบดาวเฟซาน ทำหน้าที่ในการปราบสลัดอวกาศ, จับเรือผิดกฎหมาย, จับเรือขนสินค้าหนีภาษี เป็นต้น

เฟซานยังเป็นคนกลางในการแปลกเปลี่ยนองค์ความรู้ด้านเทคโนโลยีทหารระหว่างจักรวรรดิและเสรีพันธมิตร ซึ่งเป็นการรับประกันว่าคู่สงครามทั้งสองฝ่ายจะไม่มีฝ่ายใดมีเทคโนโลยีล้ำหน้ากว่าอีกฝ่ายจนเกินไป การเป็นคนกลางยังทำให้เฟซานมีเทคโนโลยีทหารที่ล้ำหน้า อาวุธที่มีชื่อเสียงที่สุดคือระบบป้องกันภัยดาวเคราะห์ที่มีชื่อว่า สร้อยคออาร์เตมิส

## อ้างอิง

1. ↑ 1.0 1.1 1.2 บทที่ 3 - แสงอัสดงที่จักรวรรดิ *ตำนานวีรบุรุษแห่งกาแล็กซี* เล่ม 1. เรื่องโดย โยชิกิ ทานากะ. แปลโดย Walker Emp